Document ID: 32007D0354

A BIZOTTSÁG HATÁROZATA
(2007. május 21.)
a 2005/393/EK határozatnak a kéknyelv-betegséggel kapcsolatban korlátozás alá vont körzetek tekintetében történő módosításáról
(az értesítés a C(2007) 2090. számú dokumentummal történt)
(EGT vonatkozású szöveg)
(2007/354/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a kéknyelv-betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (1) és különösen annak 6. cikke (1) bekezdésének második albekezdésére, valamint 11. és 12. cikkére,
mivel:
(1)
A 2000/75/EK irányelv megállapítja a kéknyelv-betegség elleni Közösségen belüli védekezéshez szükséges ellenőrzési szabályokat és intézkedéseket, beleértve a védő- és megfigyelési körzetek kialakítását és a fogékony fajok körzetelhagyásának tilalmát.
(2)
A 2000/75/EK irányelv 6. cikke (1) bekezdésének c) pontja előírja, hogy ha a kéknyelv-betegség vírusának előfordulását hatóságilag is megállapítják, a hatósági állatorvos kiterjeszti az irányelv 4. cikkében előírt egyes intézkedéseket azokra a gazdaságokra, amelyek a fertőzött gazdaság körüli 20 kilométer sugarú körzetben helyezkednek el. Az intézkedések a betegség kezdeti állapotban történő megfékezését célozzák a vírus egy újonnan fertőzött körzetbe való behurcolását követően.
(3)
A 6. cikk (2) bekezdésével összhangban azonban az érintett tagállam ezeket az intézkedéseket egy olyan kockázatértékelés pozitív eredménye alapján alakíthatja ki, amely figyelembe veszi a földrajzi, a járványtani, az ökológiai, az entomológiai, a meteorológiai és a történeti adatokat, valamint az aktív felügyelet eredményeit, beleértve a szeropozitív állatok százalékos arányát, a keringő vírus szerotípusát és a feltételezhető kórokozó-átvivőjének előfordulását.
(4)
Ennélfogva helyénvaló a fertőzött gazdaság körüli 20 kilométeres területet elhagyó állatok mozgási tilalma alóli mentességre vonatkozó követelmények meghatározása, beleértve a Közösségen belüli kereskedelemre és kivitelre szánt állatokat, a rendeltetési hely illetékes hatóságától szerzett előzetes jóváhagyást követően.
(5)
A kéknyelv-betegséggel kapcsolatos védő- és megfigyelési körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (2) rendelkezik az olyan globális földrajzi területek kijelöléséről, ahol a tagállamoknak a kéknyelv-betegséggel kapcsolatos védő- és megfigyelési körzeteket (a továbbiakban: korlátozás alá vont körzetek) kell létrehozniuk.
(6)
A harmadik országokba való kivitelre szánt egyes élő állatok és termékek Közösségen belüli kereskedelmére vonatkozó részletes szabályokról szóló, 1993. július 2-i 93/444/EGK bizottsági határozat (3) előírja, hogy a kivitelre szánt állatokat a Közösségből való kilépési helyig bizonyítvánnyal kell ellátni, amely szükség esetén tartalmazza azokat a további biztosítékokat, amelyeket a vágásra szánt állatokra vonatkozóan a közösségi jogszabályok előírnak. Ennek megfelelően, a kivitelre szánt állatokra vonatkozó bizonyítványnak fel kell tüntetnie a 2005/393/EK határozat szerint rovarirtóval végzett minden kezelést.
(7)
Helyénvaló előírni az állatok kezelésének feltételeit és az engedélyezett rovarirtó szerekkel felszerelt szállítóeszközök használatát a korlátozás alá vont körzetek berakodási helyein a korlátozás alá vont körzeteken kívüli területekre szánt, vagy azokon átmenő szállítás esetén. Ha egy korlátozás alá vont körzeten való átszállítás során pihenőidőt terveznek egy ellenőrző ponton, az állatokat védeni kell minden kórokozóátvivő-támadástól.
(8)
A 2005/393/EK határozatot ennek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat a következőképpen módosul:
1.
A 2a. cikk helyébe a következő szöveg lép:
„2a. cikk
A mozgási tilalomtól való eltérés
(1) A 2000/75/EK irányelv 6. cikke (1) bekezdésének c) pontjától eltérve az alábbi állatok mentesülnek a 20 kilométeres körzetben való mozgási tilalom alól:
a)
egy fertőzött gazdaság körüli 20 kilométeres sugáron belül található gazdaságnak szánt állatok;
b)
a küldő gazdaság körüli, korlátozás alá vont körzeten belül található vágóhídra történő közvetlen szállításra szánt állatok;
c)
a küldő gazdaság körüli, korlátozás alá vont körzetben és a fertőzött gazdaság körüli, 20 kilométeres sugáron kívül található gazdaságba szánt állatok, aminek feltétele:
i.
a küldő és rendeltetési gazdaságok országa illetékes hatóságainak előzetes jóváhagyásai és azon illetékes hatóságok által megkövetelt állat-egészségügyi biztosítékok betartása, a kéknyelv-betegség vírusának terjedése elleni intézkedésekre vonatkozóan és a kórokozó-átvivők támadása elleni védekezés; vagy
ii.
a II. melléklet A. szakasza (1) bekezdésének c) pontjában előírt, kórokozó kimutatását szolgáló vizsgálat, amelyet negatív eredménnyel végeztek el az érintett állattól a küldés idejét megelőző 48 órán belül vett mintán, mely állatot védeni kell a kórokozó-átvivők támadásaitól legalább a mintavétel idejétől kezdve, és az nem hagyhatja el a rendeltetési gazdaságot, kivéve közvetlen vágás céljából vagy az azon melléklet A. szakaszával összhangban;
d)
a küldő gazdaság körüli, korlátozás alá vont körzeten kívül található gazdaságba, illetve vágóhídra történő közvetlen szállításra szánt állatok, beleértve a Közösségen belüli kereskedelemre vagy kivitelre szánt állatokat, aminek feltétele:
i.
azon tagállamok illetékes hatóságainak előzetes jóváhagyásai, amelyekben a küldő és rendeltetési gazdaságok találhatók, és az azon illetékes hatóságok által megkövetelt állat-egészségügyi biztosítékoknak való megfelelés a kéknyelv-betegség vírusának terjedése elleni és a kórokozó-átvivők támadásai elleni védekezésre irányuló intézkedésekre vonatkozóan; és
ii.
legalább a 3. és a 4. cikkben meghatározott feltételeknek való megfelelés; valamint
iii.
a Közösségen belüli kereskedelemre szánt állatok esetében a származási tagállam biztosítja, hogy a 64/432/EGK, a 91/68/EGK és a 92/65/EGK tanácsi irányelvben meghatározott megfelelő egészségügyi bizonyítványok, vagy a kivitelre szánt állatok esetében a 93/444/EGK határozatban meghatározott egészségügyi bizonyítvány az alábbi kiegészítő szöveggel egészüljenek ki:
»A 2005/393/EK határozattal összhangban levő állatok« ”
2.
A 6. cikk helyébe a következő szöveg lép:
„6. cikk
Állatok átszállítása
(1) A korlátozás alá vont körzetbe szánt vagy a korlátozás alá vont körzeten kívüli területeken átszállított állatokat és az azokat szállító eszközöket engedélyezett rovarirtó szerekkel kell kezelni a berakodási helyen, vagy mindenesetre a korlátozás alá vont körzet elhagyását megelőzően.
A korlátozás alá vont körzeten kívüli területről küldött, a korlátozás alá vont körzeten átszállított állatokat és az azokat szállító eszközöket engedélyezett rovarirtó szerekkel kell kezelni a berakodási helyen, vagy mindenesetre a korlátozás alá vont körzetbe való belépést megelőzően.
Ha egy korlátozás alá vont körzeten való átszállítás során pihenőidőt terveznek egy ellenőrző ponton, az állatokat védeni kell minden kórokozóátvivő-támadástól.
(2) A Közösségen belüli kereskedelemre szánt állatok esetében, a 64/432/EGK, a 91/68/EGK és a 92/65/EGK irányelvben meghatározott megfelelő egészségügyi bizonyítványok vagy a kivitelre szánt állatok esetében a 93/444/EGK határozatban meghatározott egészségügyi bizonyítványok az alábbi kiegészítő szöveggel egészülnek ki:
»A 2005/393/EK határozatnak megfelelő kezelés … (termék neve) rovarirtóval, … -án/-én (dátum) … -kor (időpont).«
(3) Amennyiben a korlátozás alá vont körzetek járványtani szempontból fontos területén a kórokozó-átvivők aktivitásának megszűnését követően több mint 40 nap eltelt, ezen cikk 1. és 2. bekezdésének rendelkezései a továbbiakban nem alkalmazandók.
Ugyanakkor, az illetékes hatóság biztosítja, hogy ha a 2000/75/EK irányelv 9. cikke (1) bekezdésének b) pontjában előírt járványmegfigyelési program alapján megállapítható, hogy a kórokozó-átvivők aktivitása az érintett korlátozás alá vont területen újrakezdődött, a mentesség a továbbiakban ne legyen alkalmazandó.”
2. cikk
Ennek a határozatnak a tagállamok a címzettjei.
Kelt Brüsszelben, 2007. május 21-én.

Labels: 19
8
0
3
6